32005D0094
L 031/66
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 3 февруари 2005 година
за изменение на Решение 2001/844/EО, EОВС, Евратом
(2005/94/EО, Евратом)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност, и по-специално член 218, параграф 2 от него,
като взе предвид Договора за създаване на Европейската общност за атомна енергия, и по-специално член 131 от него,
като взе предвид Договора за Европейски съюз, и по-специално член 28, параграф 1 и член 41, параграф 1 от него,
като има предвид, че:
(1)
Системата за сигурност на Комисията се основава на принципите, установени в Решение 2001/264/EО на Съвета от 19 март 2001 г. за приемане на разпоредбите относно сигурността на Съвета (1), с цел гарантиране на безпрепятственото функциониране на процеса на вземане на решения в Съюза.
(2)
Разпоредбите на Комисията относно сигурността се съдържат в приложението към Решение 2001/844/EО, ЕОВС, Евратом на Комисията от 29 ноември 2001 г. за изменение на нейния процедурен правилник (2).
(3)
Допълнение1 към Правилата за сигурността, които са приложени към горното решение, съдържа сравнителна таблица, която включва националните класификации за сигурност.
(4)
На 16 април 2003 г. Чешката република, Естония, Кипър, Латвия, Литва, Унгария, Малта, Полша, Словения и Словакия подписаха Договора за присъединяването си към Европейския съюз (3). Допълнение 1 към Правилата за сигурността следва да бъде изменено, с цел да се вземат предвид тези държави.
(5)
На 14 март 2003 г. Европейският съюз подписа споразумение (4) с НАТО за сигурността на информацията. Следователно, също така е необходимо в допълнение 1 към Правилата за сигурността да се постигне съответствие с нивата на класификация на НАТО.
(6)
Франция и Нидерландия промениха законодателството си в областта на класификацията за сигурност.
(7)
В интерес на яснотата, допълнение 1 към Правилата за сигурността следва да бъде изменено.
(8)
Същевременно, приложението към Решение 2001/844/EО, ЕОВС, Евратом следва да бъде коригирано, за да се гарантира, че четирите нива на класификация се използват по унифициран начин на всички езици,
РЕШИ:
Член 1
Допълнение 1 към Правилата за сигурността, които са приложени към Решение 2001/844/EО, ЕОВС, Евратом, се заменя с приложението към настоящото решение.
Член 2
Приложението към Решение 2001/844/EО, ЕОВС, Евратом се коригира, като четирите нива на класификация на всички езици се заменят съответно със следните нива, които винаги се изписват с главни букви:
-
„RESTREINT UE“,
-
„CONFIDENTIEL UE“,
-
„SECRET UE“,
-
„TRES SECRET UE/EU TOP SECRET“.
Член 3
Настоящото решение влиза в сила в деня на публикуването му в Официален вестник на Европейския съюз.
Съставено в Брюксел на 3 февруари 2005 година.